DELEGIRANA DIREKTIVA KOMISIJE (EU) 2023/171

оd 28. listopada 2022.

o izmjeni, u svrhu prilagodbe znanstvenom i tehničkom napretku, Priloga III. Direktivi 2011/65/EU Europskog parlamenta i Vijeća u pogledu izuzeća za šesterovalentni krom kao antikorozivno sredstvo u apsorpcijskim plinskim dizalicama topline

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Direktivu 2011/65/EU Europskog parlamenta i Vijeća od 8. lipnja 2011. o ograničenju uporabe određenih opasnih tvari u električnoj i elektroničkoj opremi (1), a posebno njezin članak 5. stavak 1. točku (a),

budući da:

(1) Direktivom 2011/65/EU propisuje se da države članice moraju osigurati da električna i elektronička oprema stavljena na tržište ne sadržava opasne tvari navedene u Prilogu II. toj direktivi. To se ograničenje ne primjenjuje na određene izuzete primjene navedene u Prilogu III. toj direktivi.

(2) Kategorije električne i elektroničke opreme na koje se primjenjuje Direktiva 2011/65/EU navedene su u Prilogu I. toj direktivi.

(3) Šesterovalentni krom je ograničena tvar navedena u Prilogu II. Direktivi 2011/65/EU.

(4) Komisija je 23. prosinca 2020. primila zahtjev u skladu s člankom 5. stavkom 3. Direktive 2011/65/EU za uvrštenje izuzeća na popis u Prilogu III. toj direktivi za uporabu šesterovalentnog kroma kao antikorozivnog sredstva u radnoj tekućini u zatvorenom krugu od ugljičnog čelika u apsorpcijskim plinskim dizalicama topline (dalje u tekstu „zatraženo izuzeće”).

(5) Za pomoćne funkcije apsorpcijskih plinskih dizalica topline, poput pumpanja radne tekućine kroz sustav, potrebna je električna energija. Apsorpcijske plinske dizalice topline opisane u zatraženom izuzeću pripadaju kategoriji 1. „veliki kućanski uređaji” iz Priloga I. Direktivi 2011/65/EU.

(6) U evaluaciji zahtjeva za izuzeće, koja je uključivala studiju radi tehničke i znanstvene procjene (2), zaključeno je da je zamjena šesterovalentnog kroma u rashladnom sredstvu trenutačno znanstveno i tehnički neizvediva, a druge tehnologije grijanja u kojima se ne upotrebljava šesterovalentni krom u obliku natrijeva kromata nisu jednako funkcionalne i učinkovite. Apsorpcijske plinske dizalice topline doista mogu osigurati veću energetsku učinkovitost od tehnologije kondenzacijskih kotlova te mogu pomoći u zamjeni tih sustava i dovesti do smanjenja emisija ugljikova dioksida. U toj je evaluaciji stoga zaključeno da je ispunjen barem jedan od relevantnih uvjeta iz članka 5. stavka 1. točke (a) Direktive 2011/65/EU, odnosno da će ukupni negativni učinci zamjene šesterovalentnog kroma na okoliš, zdravlje i sigurnost potrošača u uporabama obuhvaćenima zahtjevom za izuzeće vjerojatno nadmašiti ukupne koristi zahtjeva za okoliš, zdravlje i sigurnost potrošača. U skladu s člankom 5. stavkom 7. Direktive 2011/65/EU u okviru ocjenjivanja provedena su savjetovanja s dionicima. Primjedbe primljene tijekom tih savjetovanja objavljene su na posebnoj internetskoj stranici.

(7) Najveća masena koncentracija šesterovalentnog kroma u rashladnom sredstvu od 0,7 % smatra se dovoljnom za zatraženo izuzeće.

(8) Stavljanje na tržište radi uporabe i uporaba tvari navedenih u Prilogu XIV. Uredbi (EZ) br. 1907/2006 Europskog parlamenta i Vijeća (3) podliježu zahtjevu za autorizaciju u skladu s tom uredbom. U tom se prilogu navodi niz spojeva šesterovalentnog kroma, uključujući natrijev kromat. Uredba (EZ) br. 1907/2006 i Direktiva 2011/65/EU primjenjuju se ne dovodeći u pitanje jedna drugu. Za uporabu spoja šesterovalentnog kroma navedenog u Prilogu XIV. Uredbi (EZ) br. 1907/2006 i njegovo stavljanje na tržište za određenu uporabu potrebna je autorizacija u skladu s tom uredbom. Izuzeće na temelju Direktive 2011/65/EU ne utječe na taj zahtjev za autorizaciju u skladu s Uredbom (EZ) br. 1907/2006 niti bi izdavanje autorizacije u skladu s Uredbom (EZ) br. 1907/2006 utjecalo na potrebu za dobivanjem izuzeća na temelju Direktive 2011/65/EU. Nema razloga zbog kojih bi se odobravanje zatraženog izuzeća na temelju Direktive 2011/65/EU negativno odrazilo na zaštitu okoliša i zdravlja predviđenu Uredbom (EZ) br. 1907/2006.

(9) Stoga je primjereno odobriti zatraženo izuzeće tako da se primjene obuhvaćene tim izuzećem u pogledu električne i elektroničke opreme kategorije 1. uvrste u Prilog III. Direktivi 2011/65/EU.

(10) Za istraživanje mogućnosti za smanjenje sadržaja šesterovalentnog kroma i/ili za zamjenu ili eliminaciju uporabe šesterovalentnog kroma vjerojatno će biti potrebno više od pet godina. Stoga je u skladu s člankom 5. stavkom 2. prvim podstavkom Direktive 2011/65/EU primjereno odobriti zatraženo izuzeće do 31. prosinca 2026.

(11) Direktivu 2011/65/EU trebalo bi stoga na odgovarajući način izmijeniti,

DONIJELA JE OVU DIREKTIVU:

Članak 1. Prilog III. Direktivi 2011/65/EU mijenja se kako je utvrđeno u Prilogu ovoj Direktivi.

Članak 2. 1. Države članice najkasnije do 31. kolovoza 2023. donose i objavljuju zakone i druge propise koji su potrebni radi usklađivanja s ovom Direktivom. One Komisiji odmah dostavljaju tekst tih odredaba. One primjenjuju te odredbe od 1. rujna 2023. Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja. 2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.

Članak 3. Ova Direktiva stupa na snagu dvadesetog dana od dana objave u Službenom listu Europske unije.

Članak 4. Ova je Direktiva upućena državama članicama.

Sastavljeno u Bruxellesu 28. listopada 2022. Za Komisiju Predsjednica Ursula VON DER LEYEN

(1) SL L 174, 1.7.2011., str. 88.

(2) Study to assess requests for renewal of 12 exemptions to Annex IV of Directive 2011/65/EU. Review of request for amendment of exemption III-9: final report (Studija za procjenu zahtjeva za produljenje 12 izuzeća iz Priloga IV. Direktivi 2011/65/EU. Revizija zahtjeva za izmjenu izuzeća III-9: završno izvješće).

(3) Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).